Fra den 31. august bliver det digitalt, hvis ansatte ved Thisted Kommune skal deltage i møder med flere end 50 deltagere. På samme måde skal de ansatte ikke deltage fysisk i større arrangementer som kurser og temadage. Direktionen i Thisted Kommune har vedtaget de nye retningslinjer for at passe på kommunens medarbejdere, borgere og virksomheder. Beslutningen er truffet på baggrund af, at smittetrykket i Thisted Kommune tidligere på måneden var stigende. - Det vil vi gerne undgå sker igen, siger Ulrik Andersen, der er kommunaldirektør i Thisted Kommune. - Begrænsningen bliver også indført for at undgå at bruge ressourcer på at arrangere arrangementer, der risikerer at blive aflyst. I stedet vil vi opprioritere og udbrede mulighederne for digitale møder og samarbejdsformer. - Vi har været opmærksomme på det stigende smittetryk i Thisted Kommune, og som en af områdets største arbejdspladser mener direktionen, at vi skal gøre, hvad vi kan for at begrænse det. Både af hensyn til vores mange medarbejdere og af hensyn til borgerne og virksomhederne, siger Ulrik Andersen. Retningslinjerne er kun gældende, når man deltager som ansat ved kommunen, og omfatter altså ikke, hvad man deltager i som privatperson.

Referat:
Medarbejdere i Thisted Kommune skal ikke deltage i større arrangementer resten af året. Derudover vil kommunen ikke arrangere fysiske møder med flere end 50 deltagere.